មោទនភាព ជា ខ្មែរ

បទ មោទនភាព​ជា​ខ្មែរ ជា​បទ​ស្ថិត​ក្នុង​លេខរៀង​ទី១ នៃ អាល់ប៊ុម មោទនភាព​ជា​ខ្មែរ របស់ផលិតកម្ម​រ៉ក់ ចេញ​ថ្ងៃ​ទី ៧ កក្កដា ២០០៧ ដែល​ជា​បទ​​ពេញនិយម​យ៉ាង​ខ្លាំង ព្រោះ​អត្ថន័យ​និយាយ​ពី​មោទនភាព​​របស់​គេ ដែល​បាន​កើត​លើ​ទឹកដី​​អតីត​មហានរគរ​ខ្មែរ ដែល​ពោរពេញ​ទៅ​ដោយ​សម្បត្តិ​វប្បធម៌​យ៉ាង​សប្បូរ​បែប។ បទ​នេះ​និពន្ធ​ទំនុកច្រៀង​ដោយ​លោក មាស បូព៌ា និង​និពន្ធ​បទភ្លេង​ដោយ​លោក សួន ពិសិដ្ឋ និង​ច្រៀង​រួម​គ្នា​ដោយ​តារាចម្រៀង​របស់​ផលិតកម្ម​រ៉ក់ មាន លោក ខាន់ ជែមស៍, លោក ទិត្យ វិច្ឆិកា, លោក សុភា វណ្ណដា, លោក មាស សុបញ្ញា, លោក ម៉េង ប៊ុនលី, លោក ឈុំ រតនា, កញ្ញា សន សុលីនកា និង កញ្ញា ឱក សុគន្ធកញ្ញា។

អត្ថបទចម្រៀង

បន្ទរ១. សម្រស់​អង្គរ​ដ៏​ល្អ​សែន​ប្រណិត
នេះ​ជា​គំនិត​ស្នាដៃ​របស់​ខ្មែរ
ដូច្នេះ​កុលបុត្រ​សូម​ជួយ​រក្សា​ថែ
មោទនភាព​ខ្មែរ ត្រូវ​តែ​មាន​សង្ឃឹម ។

បន្ទរ២. ខ្មែរ​យើង​ជា​ពូជ​អ្នក​សាង​អង្គរ
កសាង​ពី​ថ្ម ល្អ​​ល្អះ​លើស​អ្វី​ៗ
ត្រូវ​​មាន​អំណត់ ព្យាយាម​ថ្លាថ្លៃ
កំពូល​ប្រាំ​មាន​ន័យ កំពូល​បញ្ញា​ញាណ ។

១. យើង​ទាំង​អស់​គ្នា សំណាង​ខ្លាំង​ណាស់
ទាំង​ក្មេង​ទាំង​ចាស់ បាន​កើត​មក​ជា​កូន​ខ្មែរ
មាន​គ្រប់​វណ្ណៈ ក្រុង ចំការ​ស្រែ
ក្រោម​ពន្លឺ​ខែ លើ​ដែន​ដី​សុវណ្ណភូមិ ។

២. រួច​ពី​សង្គ្រាម​កំណាច​ឃោឃៅ
បង​ប្អូន​រស់​នៅ ដោយ​ក្ដី​សុខសាន្ត
មាន​ម្ហូប​អាហារ និង​លំនៅ​ឋាន
ជួប​ជុំ​សណ្ដាន មាន​សុភមង្គល ។

ច្រៀងរាប់. ក្នុង​ទឹក​មាន​ត្រី ក្នុង​ដី​មាន​រ៉ែ
លើ​ដី​មាន​ស្រែ មាន​ដំណាំ​ដាំ​ដុះ
បន្លែ​បង្ការ មហា​ចំរុះ
មាន​ភ្នំ​មាន​ជ្រោះ មាន​កន្លែង​កំសាន្ត ហេ… ។

បន្ទរ៣. មាន​សម្បត្តិ​វប្បធម៌​ដ៏​ថ្កើង​ថ្កាន
ប្រាសាទ​បូរាណ​តូច​ធំ
ប្រាសាទ​អង្គរ តាព្រហ្ម
បាយ័ន​សំងំ បន្ទាយ​ស្រី​ថែ​កាយ ។

បន្ទរ៤. ក្បូរក្បាច់​រចនា​សោភា
ប្រទេស​នានា ចូល​មក​ទស្សនា
គេ​កោត​ស្ញប់ស្ញែង​ស្នាដៃ​ដូនតា
គំនិត​បញ្ញា ចេះ​ច្នៃ​ប្រឌិត ។

បន្ទរ១ - បន្ទរ២ - ភ្លេង

៣. សូម​ព្រលឹង​បុព្វបុរស​ខ្មែរ
កុំ​មាន​គេចកែ ចូល​មក​សណ្ឋិត
ដល់​ខ្មែរ​គ្រប់​រូប​ចេះ​មាន​គំនិត
មោទនភាព​ពិត​មហា​គ្រួសារ​ខ្មែរ ។

៤. យុវជន​ខ្មែរ​អើយ ទាំង​ប្រុស​ទាំង​ស្រី
មាន​ភ័ព្វ​និស្ស័យ​រួម​ជាតិ​រួម​សណ្ដាន
វេញ​ជា​ធ្លុង​មួយ លើក​ជាតិ​ថ្កើងថ្កាន
នោះ​ទើប​យើង​បាន ស្គាល់​ក្ដី​រុងរឿង ។

បន្ទរ៣ - បន្ទរ៤ - បន្ទរ១ - បន្ទរ២

មោទនភាព​ជា​ខ្មែរ (៨ដង)

បន្ទរ១ - បន្ទរ២ - បន្ទរ១ - បន្ទរ២

មោទនភាព​ជា​ខ្មែរ

Category:បទចម្រៀង